**Výročná schôdza Bansko-robotníckeho spolku Helcmanovce.**

**16. september 2018 sa stal významným dňom pre Bansko-robotnícky spolok v Helcmanovciach, pretože v tento deň sa uskutočnila výročná členská schôdza spolku, spojená s Baníckym dňom.**

**Prvou akciou bolo položenie venca na hrob prvého banského inžiniera Helcmanoviec Ing. Michala Čolláka, ktorý 29.8.1650 tragicky zahynul pri výkone baníckeho povolania v Uránových baniach, v šachte Eliáš v Jáchymove, ako 29 ročný, kde robil revírnika. Spomienku predniesol Mgr. Juraj Manirny.**

**Druhou časťou programu bolo otvorenie** **výstavky fotografií a prierez životom Michala Čolláka, v malej sále Obecného úradu Helcmanovce. Prierez jeho životom predniesol Mgr. Juraj Manirny.**

**Tu sa uskutočnila i výročná členská schôdza spolku, kde hlavný prejav o činností spolku za Banícky rok 2017 – 2018 predniesol predseda spolku p. Jozef Burčák. Pozdravné prejavy predniesol Štefan Tulipán, člen výkonného výboru Baníckeho spolku Gelnica a Ing. Jozef Daniel z Baníckeho spolku Spiš, za ktorý sa akcie zúčastnila i p. Alžbeta Jenčušová. Začiatok i koniec výročnej schôdze patril modlitbe, ktorú vykonal podpredseda spolku Mgr. Martin Pavuk, ktorý je farským administrátorom – greckokatolickým kňazom. Súčasne blahoželal Mgr. Manirnymu, k životnému jubileu, 70 rokov.**

**Ďalším bodom programu bola prednáška Ing. Jozefa Daniela v spoločenskej sále na tému „*Baníctvo Spiša – Helcmanovce*“, ktorú doplnil svojimi poznatkami predseda spolku p. Jozef Burčák.**

**Nasledovalo občerstvenie a posedenie spojené s diskusiou, kde sa najviac hovorilo o budúcej činností spolku, ako i o najbližšej akcií „*Vysvätenie kríža*“ na pamiatku baníkov, ktorí zahynuli pri výkone baníckeho povolania.**

**Bansko – robotnícky spolok Helcmanovce**